
Text rozhodnutia
Súd: Krajský súd Prešov Spisová značka: 9Co/86/2016 Identifikačné číslo súdneho spisu: 8716205906 Dátum vydania rozhodnutia: 15. 11. 2016 Meno a priezvisko sudcu, VSÚ: JUDr. Monika Jusková ECLI: ECLI:SK:KSPO:2016:8716205906.1 Uznesenie Krajský súd v Prešove v senáte zloženom z predsedníčky senátu JUDr. Moniky Juskovej a členiek senátu JUDr. Gabriely Klenkovej, PhD. a JUDr. Jany Burešovej v spore žalobcu D. A., nar. XX.XX.XXXX, bytom H. XX, M., právne zastúpeného Advokátska kancelária KONCOVÁ & PARTNERS, s. r. o., Legionárska 7158/5, Trenčín proti žalovanému PRO CIVITAS s. r. o., Vajnorská 100/A, Bratislava, IČO: 45 869 464, právne zastúpenému Advokátska kancelária JUDr. Veronika Kubriková, PhD., s.r.o. Martinčekova 13, Bratislava, IČO: 50 361 368, v konaní o vydanie neodkladného opatrenia, o odvolaní žalovaného proti uzneseniu Okresného súdu Poprad č. k. 7C 171/2016 - 14 zo dňa 30.06.2016 takto r o z h o d o l : P o t v r d z u j e uznesenie. o d ô v o d n e n i e : 1. Okresný súd Poprad (ďalej len „súd prvej inštancie“) napadnutým uznesením nariadil predbežné opatrenie, ktorým uložil žalovanému povinnosť zdržať sa použitia dohody o zrážkach, ktorá je súčasťou Zmluvy o úvere č. XXXXXXXXXX zo dňa 15.02.2010 uzavretej medzi žalobcom ako dlžníkom a žalovaným ako veriteľom, a to až do právoplatného skončenia konania vo veci samej. Národnému ústavu tuberkulózy, pľúcnych chorôb a hrudníkovej chirurgie Vyšné Hágy 1, 059 84 Vyšné Hágy, IČO: 00 227 811 súd uložil povinnosť zdržať sa použitia dohody o zrážkach, ktorá je súčasťou Zmluvy o úvere č. XXXXXXXXXX zo dňa 15.02.2010 uzavretej medzi žalobcom ako dlžníkom a žalovaným ako veriteľom, a to až do právoplatného skončenia konania vo veci samej. Žalobcovi uložil povinnosť do 30 dní od nariadenia predbežného opatrenia podať na súd žalobu vo veci samej. Vyslovil, že o trovách konania rozhodne v konečnom rozhodnutí vo veci samej. V odôvodnení uviedol, že žalobca sa domáhal nariadenia predbežného opatrenia (s účinnosťou od 01.07.2016 neodkladného opatrenia) na tom skutkovom základe, že žalobca s právnym predchodcom žalovaného Poštová banka, a. s. uzatvoril zmluvu o úvere č. XXXXXXXXXX zo dňa 15.02.2010, v zmysle ktorej právny predchodca žalovaného poskytol žalobcovi spotrebiteľský úver vo výške 400 eur. Celková výška nákladov bola stanovená na sumu 354,82 eura, úverová sadzba vo výške 29,5 % a RPMN v zmluve uvedená nie je. Žalovaný v súčasnosti žiada od žalobcu zaplatenie sumy 600,17 eura, pričom žalobca nemá vedomosť, z čoho sa daná suma skladá, o aké časti pohľadávky má ísť. Žalobca ďalej uviedol, že pohľadávka zo zmluvy o úvere zo dňa 15.02.2010 bola postúpená na spoločnosť BOSSNUT INVESTMENTS LIMITED, Cyprus, a to dňa 25.06.2015 a následne na žalovaného zmluvou o postúpení pohľadávky zo dňa 26.06.2015. Žalobca je zamestnancom Národného ústavu tuberkulózy, pľúcnych chorôb a hrudníkovej chirurgie Vyšné Hágy a právny predchodca žalovaného predložil zamestnávateľovi dohodu o zrážkach zo mzdy za účelom zrážania zrážok. Podľa názoru žalobcu je dohoda o zrážkach zo mzdy neprijateľnou podmienkou spôsobujúcou výraznú nerovnováhu v postavení zmluvných strán. Vzhľadom na to, že ide o právny vzťah, kde žalobca je spotrebiteľom, považuje dohodu o zrážkach zo mzdy za neplatnú. Súd prvej inštancie rozhodnutie právne posúdil v zmysle ust. § 74 ods. 1, § 76 ods. 1 písm. f), § 76 ods. 2, 3, 4 Občianskeho súdneho poriadku účinného do 30.06.2016 (ďalej len „O.s.p.“). Dospel pritom k záveru, že je v súlade so zákonom nariadenie predbežného opatrenia, ktorým by sa žalovaný do právoplatného skončenia veci zdržal použitia dohody o zrážkach zo mzdy, ktorá je súčasťou zmluvy o úvere zo dňa 15.02.2010. 2. V zákonom stanovenej lehote podal proti uzneseniu odvolanie žalovaný. Namietal nepreskúmateľnosť napadnutého rozhodnutia, čo viedlo k porušeniu práva na spravodlivý súdny proces. Uviedol, že na ust. § 52 ods. 2 Občianskeho zákonníka sa vzťahuje zákaz retroaktivity teda nie je ho možné aplikovať na vzťahy, ktoré vznikli pred 01.05.2014. Preto na všetky úverové vzťahy, ktoré vznikli pred 01.05.2014 je nevyhnutné aplikovať ustanovenia Obchodného zákonníka, keďže zákonodarca až s účinnosťou od 01.05.2014 určil, že spotrebiteľské úverové vzťahy sa spravujú ustanoveniami Občianskeho zákonníka. Žalovaný ďalej vzniesol námietku nedostatku právomoci súdu tento spor prejednávať. V zmysle čl. 10 bod 10.2.2 je na prejednanie sporu príslušný rozhodcovský súd ROZHODCOVSKÁ, ARBITRÁŽNA A MEDIAČNÁ, a.s. Ďalej žalovaný namietal nedostatok procesnej podmienky spočívajúci v nedostatku pasívnej vecnej legitimácie na strane žalovaného, keďže podľa žalovaného spolu s pôvodným veriteľom tvoria nerozlučné procesné spoločenstvo. Vzhľadom na ust. § 53a ods. 1 Občianskeho zákonníka je zrejmé, že rozhodnutie súdu bude mať vplyv nielen na žalovaného, ale predovšetkým na dodávateľa - bankovú inštitúciu pôvodného veriteľa. Žalovaný namietal nedostatok naliehavého právneho záujmu, ktorý je podmienkou procesnej prípustnosti určovacej žaloby. Podľa názoru žalovaného, pokiaľ by žalovaný nevyzval zamestnávateľa žalobcu na vykonávanie zrážok zo mzdy žalobcu, žalobca by bol povinný plniť v zmysle dohodnutých úverových podmienok a splácať mesačné pravidelné splátky anuity v rovnakej výške, ako boli vykonávané zrážky zo mzdy. Aj v prípade, ak by súd žalobe vo veci samej vyhovel a určil neplatnosť dohody o zrážkach zo mzdy, nemala by táto skutočnosť žiadny vplyv na platnosť hlavného úverového zmluvného vzťahu, ktorý dohoda o zrážkach zo mzdy zabezpečuje. Okrem toho žalobca nijako nepreukázal nedostatok slobodnej vôle, ktorej absencia by mohla mať za následok neplatnosť právneho úkonu, ani v čom má spočívať hrubá nerovnováha v právach a povinnostiach na jeho strane. Vzhľadom na to, že dôkazné bremeno nesie žalobca, je jeho povinnosťou preukázať, že zmluvu, resp. dohodu o zrážkach zo mzdy neuzavrel slobodne, s výnimkou prípadu, ak by v čase podpisu bol pozbavený spôsobilosti na právne úkony, resp. ak by jeho spôsobilosť bola obmedzená. Žalovaný poukázal na to, že dohoda o zrážkach zo mzdy nie je nekalou zmluvnou podmienkou, lebo ide o zabezpečovaní inštitút uzatvorený v súlade s Občianskym zákonníkom a nejde o prejav nerovnováhy zmluvného vzťahu, ale uplatnenie si zákonného zabezpečovacieho inštitútu. V závere poukázal na to, že ochrana spotrebiteľa je síce dôležitým faktorom v spoločnosti, avšak nemožno mu poskytovať takú ochranu, ktorá by viedla k jeho jednostrannému zvýhodňovaniu. Spotrebiteľ by bol v takýchto prípadoch zbavený akejkoľvek zodpovednosti pred uzatvorením zmluvnej povinnosti dôkladne navzájom zvážiť výhody a nevýhody a podľa toho rozumne konať. Navrhol napadnuté uznesenie zmeniť a návrh zamietnuť, alternatívne napadnuté uznesenie zrušiť a konanie zastaviť. 3. Žalobca vo svojom vyjadrení k odvolaniu navrhol napadnuté uznesenie ako správne potvrdiť. 4. Krajský súd v Prešove (ďalej len „odvolací súd“) príslušný na rozhodnutie o odvolaní podľa § 34 zákona č. 160/2015 Z.z. Civilného sporového poriadku účinného od 01.07.2016 (ďalej len „CSP“), vzhľadom na včas podané odvolanie preskúmal napadnuté uznesenie, ako aj konanie mu predchádzajúce v zmysle zásad vyplývajúcich z ust. § 379 a § 380 CSP, bez nariadenia pojednávania a dospel k záveru, že odvolanie žalovaného nie je dôvodné. 5. Neodkladné opatrenie v danom prípade má len dočasný charakter. Jeho účelom je zamedziť výkonu zrážok zo mzdy žalobcu do doby, než bude rozhodnuté vo veci samej. Preto pri rozhodovaní o nariadení neodkladného opatrenia prevláda požiadavka rýchlosti konania pred požiadavkou úplného preukázania uplatneného nároku, a to z dôvodu, že neodkladné opatrenie má dočasný (predbežný) charakter. Z tohto dôvodu nie je potrebné zisťovať všetky tie skutočnosti, ktoré má mať súd zistené pred vydaním konečného rozhodnutia vo veci samej alebo musia byť aspoň osvedčené okolnosti, z ktorých sa vyvodzuje opodstatnenosť návrhu na toto dočasné opatrenie. Pri zisťovaní nemusí byť vždy dodržaný formálny postup stanovený na dokazovanie (porovnaj uznesenie Najvyššieho súdu Slovenskej republiky sp. zn. 2Cdo 104/2010, sp. zn. 2Cdo 105/2010). 6. Z obsahu predmetného spisu bolo zistené, že žalobca podal návrh na nariadenie neodkladného opatrenia, ktorým sa domáhal uloženia povinnosti žalovanému zdržať sa výkonu práva na zrážky zo mzdy vyplývajúceho z Dohody o zrážkach zo mzdy č. XXXXXXXXXX uzavretej medzi žalobcom a právnym predchodcom žalovaného dňa 15.02.2010. 7. Z obsahu spisu jednoznačne vyplýva, že žalovaný (jeho právny predchodca) požiadal listom zo dňa 31.03.2015 (čl. 9) zamestnávateľa žalobcu o realizáciu výkonu zrážok zo mzdy na základe Dohody o zrážkach zo mzdy obsiahnutej v čl. 2 bod 3, resp. v čl. 3 bod 4, resp. 5, resp. 9 Zmluvy o úvere (čl. 11) za účelom uspokojenia pohľadávky žalovaného vzniknutej na základe Zmluvy o úvere a to až do úplného uspokojenia jeho pohľadávky. Na základe Zmluvy o úvere žalovaný poskytol žalobcovi úver vo výške 400 eur, ktorý sa žalobca zaviazal vrátiť formou mesačných splátok (60x) vo výške 16,82 eura s dátumom prvej splátky 15.03.2010. Dohoda o zrážkach zo mzdy je súčasťou typovej formulárovej zmluvy - Zmluvy o úvere.; ide o zmluvu spotrebiteľskú, pričom dohoda o zrážkach zo mzdy slúži na zabezpečenie záväzkov žalobcu zo zmluvy o úvere. 8. Inštitút dohody o zrážkach zo mzdy umožňuje veriteľovi dosiahnuť uspokojenie pohľadávky siahnutím na majetok dlžníka bez predchádzajúceho odobrenia súdom či iným nezávislým tribunálom. V podstate ide o exekúciu majetku s tým rozdielom, že ju nevykonáva súd ale spravidla podnikatelia. Pritom ide okrem iného aj o otázku, či dlh existuje a v akej výške. Výšku dlhu si veriteľ sám diktuje, vykonávajú sa zrážky zo mzdy dlžníka a dlžník nemá možnosť ich priamo zastaviť. Dlžník je tak vystavený jedine konaniu a rozhodovaniu veriteľa. 9. Zároveň odvolací súd považuje za potrebné dodať, že inštitút dohody o zrážkach zo mzdy umožňuje obísť dôležitý prvok únijného práva, a to ex offo súdnu kontrolu zmluvných podmienok, či nespôsobujú hrubú nerovnováhu v právach a povinnostiach v neprospech spotrebiteľa (neprijateľné zmluvné podmienky). Spotrebiteľovi je nevyhnutné poskytnúť ochranu, najmä ak existuje nebezpečenstvo, že sa v euronekonformnom procese zrážok zo mzdy, na základe inkorporovanej dohody o zrážkach zo mzdy, zabezpečuje a umožňuje uhradiť plnenie z neprijateľných zmluvných podmienok bez súdnej kontroly, na ktorú musí brať súd ohľad (porov. rozsudok C-106/77 Simmenthal). 10. Neprijateľnou zmluvnou podmienkou je podmienka, ktorá vyvoláva v neprospech spotrebiteľa ako slabšej zmluvnej strany, hrubú nerovnováhu. Znaky neprijateľnej zmluvnej podmienky napĺňa nielen podmienka, ktorá je neprimeraná (napr. neprimeraná sankcia za porušenie záväzku spotrebiteľa), ale aj podmienka, ktorá je neurčitá alebo je v rozpore s „ratio legis“ zákonného ustanovenia, podľa ktorého bola dojednaná (napr. úroky z omeškania nad limit podľa nariadenia vlády č. 87/1995 Z.z., rozsudok Krajského súdu v Prešov vo veci sp. zn. 18Co 108/2011). 11. Na zdôraznenie správnosti tohto záveru odvolací súd poukazuje na znenie písomných pripomienok Európskej komisie vo veci C-30/12, Valéria Marcinová/POHOTOVOSŤ, s.r.o.: „Článok 6 smernice Rady 93/13/EHS z 05.04.1993 o nekalých podmienkach v spotrebiteľských zmluvách sa má vo svetle efektivity vykladať v tom zmysle, že bráni uplatňovaniu takej vnútroštátnej právnej úpravy, ktorá neumožňuje vnútroštátnemu súdu preskúmať aj bez návrhu nekalosť zmluvných podmienok v zmluve o spotrebiteľskom úvere zabezpečenej dohodou o zrážkach zo mzdy, alebo neumožňuje v tejto súvislosti vnútroštátneho súdu vydať predbežné opatrenie za účelom pozastavenia vykonávania zrážok z dlžníkovej mzdy. Článok 4 a 14 smernice Rady 87/102/EHS z 22. decembra 1986 o aproximácii zákonom, iných právnych predpisov a správnych opatrení členských štátov , ktoré sa týkajú efektivity v tom zmysle, že bránia uplatneniu takej vnútroštátnej právnej úpravy, ktorá neumožňuje vnútroštátnemu súdu preskúmať aj bez návrhu súlad zmluvy o spotrebiteľskom úvere zabezpečenej dohodou o zrážkach zo mzdy s ustanoveniami preberajúcimi do vnútroštátneho právneho poriadku článok 4 uvedenej smernice alebo neumožňuje v tejto súvislosti vnútroštátnemu súdu vydať predbežné opatrenie za účelom pozastavenia vykonávania zrážok z dlžníkovej mzdy.“ 12. Vychádzajúc z predložených listinných dôkazov aj podľa názoru odvolacieho súdu žalobca v dostatočnej miere osvedčil svoj nárok. Nárok je osvedčený vtedy, ak sa súdu vzhľadom na všetky okolnosti javí ako pravdepodobný. Preukázal dôvodnosť potreby dočasne upraviť pomery. Odôvodnil nebezpečenstvo bezprostredne hroziacej ujmy, ktorá je osvedčená tým, že žalovaný požiadal zamestnávateľa žalobcu o vykonávanie zrážok z jej mzdy, pričom však platnosť Dohody o zrážkach a teda aj zákonnosť vykonávaných zrážok, bola žalobcom spochybnená a namietaná. Zrážky musí zamestnávateľ vykonávať na základe nejudikovaného titulu a žalobca nemá iné prostriedky do právoplatného rozhodnutia súdu o určenie neplatnosti konkrétnej dohody o zrážkach tento proces zastaviť, než žiadať súd o nariadenie neodkladného opatrenia. Do rozhodnutia súdu prvej inštancie o tom, či bola Dohoda o zrážkach zo mzdy uzavretá platne, je žiaduce dočasne upraviť pomery strán a zamedziť vykonávaniu zrážok na základe dohody, ktorej platnosť je medzi stranami konania sporná. 13. Nariadenie neodkladného opatrenia, ktorým sa zakáže žalovanému vykonávať právo z tejto dohody a platiteľovi mzdy realizovať dohodu, je dočasné opatrenie proti postihu majetku žalobcu, bez ktorého by mohol nastať ťažko zvrátiteľný alebo nenapraviteľný stav, t. j. že by sa na základe neplatnej Dohody o zrážkach zo mzdy poukázali žalovanému zo mzdy žalobcu finančné prostriedky bezdôvodne, resp. vo vyššom rozsahu než zákon dovoľuje. 14. Zistené okolnosti prípadu tiež nevyvolávajú žiadne pochybnosti o naliehavej potrebe zásahu súdu v podobe dočasnej úpravy pomerov aj vo vzťahu medzi stranami sporu a treťou osobou, t. j. uloženie povinnosti inej osobe, než účastníkovi konania, v danom prípade zamestnávateľovi žalobcu (v zmysle ustanovenia § 76 ods. 2 O.s.p. účinného do 30.06.2016, t.j. v čase rozhodovania súdu prvej inštancie), pretože pokiaľ súd prvej inštancie predbežne uložil žalovanému povinnosť zdržať sa výkonu práva zo spornej Dohody o zrážkach zo mzdy žalobcu za stavu, že už žalovaný požiadal zamestnávateľa žalobcu o výkon zrážok zo mzdy, by bez súčasného uloženia povinnosti zamestnávateľovi žalobkyne zdržať sa vykonávania zrážok, bolo neodkladné opatrenie nerealizovateľné a stratilo by svoje opodstatnenie. 15. K odvolacej námietke žalovaného o nedostatku právomoci súdu prvej inštancie prejednať predmetnú vec vzhľadom na uzavretú rozhodcovskú doložku, odvolací súd uvádza, že žalovaný nijakým spôsobom nepreukázal jej uzavretie. Z tvrdení žalovaného vyplýva, že rozhodcovská doložka mala byť súčasťou Všeobecných obchodných podmienok, čo by malo za následok jej absolútnu neplatnosť. Absolútne neplatná rozhodcovská doložka by nemohla založiť právomoc rozhodcovského súdu. Vzhľadom na uvedené je preto táto námietka nedôvodná. 16. Vo vzťahu k tvrdeniu žalovaného o nedostatku pasívnej vecnej legitimácie na jeho strane odvolací súd uvádza, že okruh strán sporu určuje žalobca vychádzajúc z hmotného práva. Vecnú legitimáciu má tá zo strán, ktorej svedčí stav z hmotného práva, teda kto je nositeľom subjektívneho práva (aktívna vecná legitimácia) alebo nositeľom subjektívnej povinnosti vyplývajúcej z hmotného práva (pasívna vecná legitimácia), o ktorých sa v konaní rozhoduje. V konaní o vydanie neodkladného opatrenia žalobca osvedčil existenciu právneho vzťahu medzi ním a žalovaným, čo vyplýva z predloženej zmluvy o úvere v spojení s podaním žalovaného zo dňa 30.05.2016 (čl. 12) ohľadom vykonávania zrážok zo mzdy žalobcu adresovanej jeho zamestnávateľovi, v zmysle ktorého v dôsledku viacnásobného postúpenia pohľadávky zo zmluvy o úvere č. XXXXXXXXXX uzavretej medzi žalobcom a Poštovou bankou a.s. žalovaný vstúpil do všetkých práv Poštovej banky, a.s. ako pôvodného veriteľa žalobcu, tzn. aj do práv spojených s dohodou o zrážkach zo mzdy, ktorá je obsiahnutá v predmetnej zmluve o úvere. Neodkladným opatrením sa žalobca voči žalovanému domáhal uloženia povinnosti zdržať sa výkonu práv z dohody o zrážkach zo mzdy, pričom v zmysle vyššie uvedeného je v súčasnosti nositeľom týchto práv žalovaný ako právny nástupca Poštovej banky a.s.. Z tohto dôvodu, pre účely rozhodnutia o návrhu na nariadenie neodkladného opatrenia považuje odvolací súd túto odvolaciu námietku žalovaného za nedôvodnú. 17. Vo vzťahu k zvyšným odvolacím námietkam žalovaného odvolací súd mal za to, že to, či zmluva o úvere je (ne)platná a či Dohoda o zrážkach zo mzdy nespôsobuje značnú nerovnováhu v právach a povinnostiach zmluvných strán v neprospech spotrebiteľa, bude predmetom dokazovania vo veci samej. Nariadením neodkladného opatrenia sa nerieši dôvodnosť nároku vo veci samej. Bez vykonania dokazovania vo veci samej v tomto štádiu konania ani odvolací súd nemôže zaujať právny názor o (ne)platnosti spornej zmluvy o úvere, plnenie z ktorej je zabezpečené dohodou o zrážkach zo mzdy. V tomto štádiu konania nejde o určenie neplatnosti právneho úkonu, predmetom je návrh na nariadenie neodkladného opatrenia o zdržanie sa vykonávania zrážok zo mzdy a iných príjmov námietka o nedostatku naliehavého právneho záujmu na požadovanom určení bude predmetom posudzovania vo veci samej. 18. Z dôvodov, ktoré uviedol, odvolací súd potvrdil uznesenie súdu prvej inštancie ako vecne správne (§ 387 ods. 1, 2 CSP). 19. O trovách odvolacieho konania rozhodne súd prvej inštancie v rozhodnutí, ktorým sa konanie končí. 20. Rozhodnutie bolo prijaté senátom Krajského súdu v Prešove v pomere hlasov 3 : 0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Podľa § 420 CSP, dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Podľa § 421 ods. 1 CSP, dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Podľa § 421 ods. 2 CSP, dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). Podľa § 423 CSP, dovolanie len proti dôvodom rozhodnutia nie je prípustné. Podľa § 424 CSP, dovolanie môže podať strana, v ktorej neprospech bolo rozhodnutie vydané. Podľa § 427 ods. 1 CSP, dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Podľa § 427 ods. 2 CSP, dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. Podľa § 428 CSP, v dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Podľa § 429 ods. 1 CSP, dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Podľa § 429 ods. 2 CSP, povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8716205906.1 (dáta aktuálne k 13. 11. 2026). Záväzné je znenie zverejnené súdom.




